2.1 ปัจจัยความเสี่ยง

จากลักษณะของการประกอบธุรกิจหลักทรัพย์ด้านต่างๆ ของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท มีดังนี้

1.  ความเสี่ยงด้านการเป็นนายหน้าซื้อขายหลักทรัพย์

ก) ความเสี่ยงจากการพึ่งพิงรายได้การเป็นนายหน้าซื้อขายหลักทรัพย์
บริษัทมีความเสี่ยงด้านรายได้ค่าธรรมเนียมอันเป็นรายได้หลักของบริษัท ซึ่งในปี 2549
คิดเป็นร้อยละ 74.16 ของรายได้รวม ซึ่งรายได้ดังกล่าว อาจลดลงได้ด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยนเงินตราต่างประเทศ
เสถียรภาพทางการเมืองและมาตรการต่าง ๆ จากหน่วยงานของรัฐบาล
และของหน่วยงานที่เกี่ยวข้องกับตลาดหลักทรัพย์
ซึ่งส่งผลกระทบต่อภาวะการลงทุนในตลาดหลักทรัพย์โดยรวม
อาทิเช่นนโยบายในการกำหนดอัตราค่านายหน้าซื้อขายหลักทรัพย์เป็นแบบเสรีภายใน 5 ปี เป็นต้น
บริษัทจึงมีนโยบายที่จะลดความเสี่ยงข้างต้น
โดยการขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมด้านนี้เพียงอย่างเดียว
ได้แก่ งานด้านวาณิชธนกิจ การเป็นที่ปรึกษาทางการเงิน การจัดจำหน่ายหลักทรัพย์
ตลอดจนการเป็นนายหน้าซื้อขายตราสารหนี้ การลงทุนในตราสารหนี้
การเป็นตัวแทนซื้อขายหน่วยลงทุน รวมทั้งธุรกรรมหลักทรัพย์อื่น ๆ
เพื่อให้บริการแก่ผู้ลงทุนให้มีความหลากหลายมากขึ้น บริษัทคาดว่าในระยะยาวกลยุทธ์ดังกล่าว
จะทำให้บริษัทสามารถหารายได้อย่างต่อเนื่องและลดความเสี่ยงได้มากขึ้น
และเปิดโอกาสให้บริษัทขยายการดำเนินธุรกิจไปยังธุรกิจต่อเนื่องในอนาคตได้

ข) ความเสี่ยงด้านการเปิดสำนักงานสาขา
เพื่อขยายฐานธุรกิจด้านการเป็นนายหน้าซื้อขายหลักทรัพย์ ซึ่งในปี 2549
บริษัทมีการเปิดสาขาใหม่จำนวน 4 สาขา ได้แก่ สาขาอโศก ยะลา เบตง และสาขาสกลนคร
ทำให้บริษัทมีสาขารวมทั้งสิ้น 12 สาขา และมีสัดส่วนรายได้คิดเป็นร้อยละ 34.70
ของมูลค่าการซื้อขายหลักทรัพย์ทั้งหมดของบริษัท อย่างไรก็ตาม การเปิดสาขาใหม่นั้น
มีความเสี่ยงในเรื่องของการเพิ่มขึ้นของต้นทุนคงที่และต้นทุนผันแปร
ซึ่งหากสภาวะตลาดหลักทรัพย์ไม่เอื้ออำนวยในการทำรายได้ให้เป็นไปตามเป้าหมายในแต่ละสาขา
ก็จะทำให้บริษัทต้องมีภาระค่าใช้จ่ายที่เพิ่มขึ้น ดังนั้น
บริษัทจึงมีนโยบายในการทบทวนผลการดำเนินงานของสาขาอย่างสม่ำเสมอ
และคำนึงถึงต้นทุนของการเปิดสาขาตลอดจนศักยภาพในการทำรายได้ให้มากขึ้น
เพื่อพิจารณาถึงความเหมาะสมในการเปิดสาขาใหม่ หรือการดำรงสาขาเดิมไว้

ค) ความเสี่ยงจากการพึ่งพิงลูกค้ารายใหญ่ ในปี 2549
บริษัทมีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10 อันดับแรก คิดเป็นสัดส่วนร้อยละ
18.43 ของปริมาณการซื้อขายหลักทรัพย์โดยรวมของบริษัทฯ
หากบริษัทต้องสูญเสียลูกค้ารายใหญ่ดังกล่าวไปจะกระทบรายได้ค่าธรรมเนียมการซื้อขายหลักทรัพย์
อย่างไรก็ตาม เพื่อลดความเสี่ยงนี้ บริษัทจึงพยายามที่จะกระจายฐานลูกค้ารายย่อยให้กว้างขึ้น
ในขณะเดียวกัน ก็จะพยายามอย่างสุดความสามารถที่จะรักษาลูกค้ารายใหญ่เหล่านี้ไว้ให้ได้

ง)
ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้าและความเสี่ยงอันเกิดจากหนี้สูญ

ณ วันที่ 31 ธันวาคม 2549 บริษัทฯ มีลูกหนี้ธุรกิจหลักทรัพย์รวม 723.41 ล้านบาท
ประกอบด้วยลูกหนี้ซื้อหลักทรัพย์ด้วยเงินสด 92.19 ล้านบาท เงินให้กู้ยืมเพื่อซื้อหลักทรัพย์ 620.96
ล้านบาท และลูกหนี้อื่น 10.26 ล้านบาท โดยบริษัทฯ มีดอกเบี้ยค้างรับรวม 0.32 ล้านบาท ทั้งนี้
บริษัทฯ ได้จำแนกลูกหนี้ธุรกิจหลักทรัพย์และดอกเบี้ยค้างรับดังกล่าวเป็นลูกหนี้ด้อยคุณภาพจำนวน
9.75 ล้านบาท คิดเป็นร้อยละ 1.35 ของลูกหนี้ธุรกิจหลักทรัพย์และดอกเบี้ยค้างรับรวม
สำหรับหนี้ด้อยคุณภาพจำนวน 9.75 ล้านบาท ดังกล่าวข้างต้นเป็นลูกหนี้จัดชั้นหนี้สงสัยจะสูญ
แม้ว่าบริษัทจะมีการตั้งสำรองเผื่อหนี้สงสัยจะสูญร้อยละ 100
บริษัทก็มีนโยบายที่จะลดความเสี่ยงอันเกิดจากการผิดนัดชำระเงินค่าซื้อหลักทรัพย์และความเสี่ยงอันเกิดจากหนี้สูญ
โดยให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์ให้เหมาะสมตามหลักประกันหรือฐานะการเงินของลูกค้า
รวมทั้งมีการทบทวนสถานะของลูกหนี้และควบคุมการใช้วงเงินอย่างใกล้ชิด

2.  ความเสี่ยงในเรื่อง Credit Balance

ปัจจุบัน บริษัทได้ให้บริการกับลูกค้าในการให้กู้ยืมผ่านระบบ Credit Balance
โดยมีมูลค่าการซื้อขายหลักทรัพย์ในบัญชี Credit Balance จำนวน 14,790.32 ล้านบาท
คิดเป็นร้อยละ 18.66 ของมูลค่าการซื้อขายรวมของบริษัท ทั้งนี้บริษัท มีเงินให้กู้ยืมแก่ลูกค้าจำนวน
136 ราย เป็นวงเงินทั้งหมด 4,131.80 ล้านบาท เงินให้กู้ยืม 620.96 ล้านบาท
โดยแหล่งที่มาของเงินทุนของบริษัทฯ เป็นส่วนของผู้ถือหุ้นจำนวน 1,028 ล้านบาท
และเงินกู้ยืมจำนวน 70 .20 ล้านบาท
การบริหารความเสี่ยงด้านนี้อยู่ภายใต้การดูแลของคณะกรรมการบริหารความเสี่ยง
ที่มีหน้าที่รับผิดชอบในการทบทวนและกำหนดการให้วงเงิน การประเมินหลักประกัน
การกำหนดรายชื่อหลักทรัพย์ เป็นต้น
ซึ่งจะคำนึงถึงความเสี่ยงที่จะเกิดขึ้นและการป้องกันความเสี่ยงไว้ด้วย

3.  ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2549 บริษัท เอ.พี.เอฟ. โฮลดิ้งส์ จำกัด เป็นผู้ถือหุ้นใหญ่ในบริษัท
โดยมีการถือหุ้นคิดเป็นร้อยละ 78.59 ของจำนวนหุ้นสามัญที่จำหน่ายได้แล้วของบริษัท
ซึ่งการที่ถือหุ้นมากกว่าร้อยละ 75
ทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อคัดค้านในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณาได้
อย่างไรก็ตามบริษัทมีกรรมการที่เป็นตัวแทนของผู้ถือหุ้นใหญ่จำนวน 2 ท่าน
กรรมการที่เป็นผู้บริหารของบริษัท 3 ท่าน และ มีกรรมการอิสระ 4 ท่าน
ซึ่งดำรงตำแหน่งกรรมการตรวจสอบจำนวน 3 ท่าน จากกรรมการบริษัททั้งหมดจำนวน 9 ท่าน
ทำหน้าที่ควบคุมดูแลตรวจสอบ รวมทั้งให้คำแนะนำในการดำเนินงานของบริษัท
จึงมั่นใจได้ว่าบริษัทจะตั้งอยู่บนความโปร่งใสและปฏิบัติต่อผู้ถือหุ้นทุกรายอย่างเท่าเทียมกัน

4. ผลกระทบจากการดำเนินธุรกรรมอื่น ๆ ในอนาคต

จากแผนงานในปี 2550 บริษัทมีเป้าหมายในการขยายธุรกิจเพิ่มขึ้น ให้มีการบริการที่ครบวงจร
ดังนั้น จะมีการดำเนินการขอใบอนุญาต ธุรกรรมยืมและให้ยืมหลักทรัพย์
ซึ่งมีโอกาสสร้างรายได้ที่สูงขึ้นแก่บริษัท ในทางเดียวกันอาจ เกิดความเสี่ยงต่อบริษัทเพิ่มขึ้น
ซึ่งบริษัทได้มีการเตรียมการในเรื่องการบริหารความเสี่ยงไว้ก่อนที่จะมีการดำเนินธุรกรรมเพื่อไม่ให้เกิดความเสียหายต่อบริษัท